Campanya impulsada per la Secretaria General de l'Esport i de l'Activitat Física (SGEAF), l'Institut Català de les Dones (ICD), el Consell de l'Audiovisual de Catalunya (CAC) i la Corporació Catalana de Mitjans Audiovisuals (CCMA)
L'objectiu de la campanya és promoure una presència més gran de les dones esportistes als mitjans, contribuint així a avançar cap a la plena igualtat, trencar estereotips socials i mediàtics respecte de l'esport femení i posicionar-lo com un contingut d'interès i capaç d'atraure grans audiències.
També, pretén consolidar en l'audiència -especialment en infants i adolescents- referents de l'esport femení ja que massa sovint només tenen com a referents esportistes masculins.
La campanya té el lema "Si no veus esport femení, t'estàs perdent la meitat de l'espectacle ".
La iniciativa consta de diverses peces audiovisuals que han protagonitzat cinc esportistes d'elit: la medallista olímpica de natació Mireia Belmonte, la multicampiona del món de motociclisme Laia Sanz, la subcampiona de la Champions League femenina de futbol, Alexia Putellas, la tricampiona d'Europa i subcampiona olímpica de bàsquet Laia Palau i la campiona europea sub-20 d'heptlatló i rècord del món de pentatló i heptatló
En els anuncis, les cinc esportistes acompanyen el missatge de la campanya amb el gest de tapar-se la meitat de la cara com a símbol que no veure esport femení suposa perdre's la meitat de l'espectacle.
Les institucions promotores de la campanya han contactat amb clubs, federacions i esportistes, tant masculins com femenins, per llançar-los un desafiament perquè contribueixin a difondre aquest gest com una manera de donar suport i d'adherir-se a la campanya.
La campanya ha estat presentada el 24 de gener en un acte a l'Auditori de La Pedrera i ha comptat amb el president del Consell de l'Audiovisual de Catalunya (CAC), Roger Loppacher, la vicepresidenta i presidenta en funcions de la Corporació Catalana de Mitjans Audiovisuals (CCMA), Núria Llorach, amb el secretari de la Secretaria General de l'Esport i de l'Activitat Física (SGEAF), Gerard Figueras i, ambla presidenta de l'Institut Català de les Dones (ICD), Laura Martínez.
L'acte ha tingut lloc a La Pedrera, a Barcelona, i ha comptat amb la presència d'esportistes d'elit, responsables de federacions esportistes, de clubs i de mitjans de Difusió de la campanya.
La difusió ha començat amb uns anuncis previs ( teasers ) protagonitzats per cadascuna de les cinc esportistes, que s'han emès uns dies, com a preparació de la campanya.
Després, s'emetrà l'espot i la falca de la campanya per TV3, Esport3, Super3, betevé, La Xarxa, Catalunya Ràdio, les emissores de ràdio privades de l'Associació Catalana de Ràdio (ACR), diverses ràdios i televisions locals, i pel circuit tancat de televisió dels Ferrocarrils de la Generalitat de Catalunya (Canal FGC) i pel canal MouTV, de Transports Metropolitans de Barcelona.
També es difondrà per les xarxes socials Facebook, Twitter i Instagram.
Les emissions finalitzaran el 14 de febrer.
En el cas dels mitjans de la CCMA s'ha planificat l'emissió de 150 anuncis i falques, la majoria en els blocs de màxima audiència.
Així mateix, s'han editat cartells que es distribuiran mitjançant les federacions esportives.
Tot el material audiovisual i gràfic de la campanya està allotjat al web www.thoestasperdent.cat.
A hores d'ara, 86 mitjans de comunicació, entre els quals hi ha les principals televisions, ràdios, agències de notícies i premsa generalista i esportiva, s'han adherit al document " Compromís dels mitjans per impulsar l'esport femení".
El text, elaborat per les entitats promotores de la campanya, proposa donar més visibilitat a les dones esportistes, avançar cap a una cobertura equilibrada entre l'esport masculí i el femení en cada mitjà i evitar els estereotips de gènere en el tractament de l'esport.
Així mateix, els mitjans es comprometen a formar en perspectiva de gènere el seu personal a l'àmbit dels esports i a fomentar la presència paritària de periodistes en les redaccions i en els espais d'opinió i les tertúlies esportives i de comunicació.
Visibilitzar l'esport femení és cosa de tots.
Manifestos dels mitjans de comunicació i de les corporacions locals